Príloha

II
(Akty, ktorých uverejnenie nie je povinné)

RADA
                                                    ROZHODNUTIE RADY
z 3. decembra 2001
o Európskom roku ľudí so zdravotným postihnutím 2003 
 (2001/903/ES)

RADA EURÓPSKEJ ÚNIE
so zreteľom na Zmluvu o založení Európskeho spoločenstva a najmä na jej článok 13,
so zreteľom na návrh komisie(1),
so zreteľom na stanovisko Európskeho parlamentu(2),
so zreteľom na stanovisko Hospodárskeho a sociálneho výboru(3),
so zreteľom na stanovisko Výboru pre regióny(4)
keďže:
(1)	cieľom Európskeho spoločenstva je podpora vysokej miery zamestnanosti a sociálnej ochrany a zvyšovanie životnej úrovne a kvality života obyvateľstva členských štátov,
(2)	Charta základných sociálnych práv pracujúcich spoločenstva uznáva potrebu prijať vhodné kroky na sociálnu a hospodársku integráciu  ľudí so zdravotným postihnutím,
(3)	Rezolúcia rady a ministrov školstva zo zasadnutia rady z 31. mája 1990 týkajúca sa  integrácie detí a mladých ľudí so zdravotným postihnutím do bežného systému vzdelávania zdôrazňuje, že „členské štáty sa dohodli, tam kde je to potrebné, zintenzívniť svoje úsilie integrovať alebo povzbudiť integráciu žiakov a študentov so zdravotným  postihnutím, vo všetkých primeraných prípadoch, do bežného systému vzdelávania“,
(1)	Rezolúcia rady a zástupcov vlád členských štátov zo zasadnutia v rámci rady z 20. decembra 1996 o rovnosti príležitostí pre ľudí so zdravotným  postihnutím(5) a Rezolúcia rady zo 17. júna 1999 o rovnosti príležitostí zamestnávania pre ľudí so zdravotným  postihnutím(6) opätovne potvrdili základné ľudské práva  ľudí so zdravotným postihnutím na rovnaký prístup k sociálnym a hospodárskym príležitostiam,
(2)	závery zasadnutia Európskej rady v Lisabone z 23. a 24. marca 2000 vyzývajú  členské štáty, aby viac brali do úvahy ich sociálne vylúčenie pri zamestnávaní, vzdelávaní a odbornej príprave, zdravotníckej a bytovej politike a aby definovali prioritné kroky pre špecifické cieľové skupiny ako sú ľudia so zdravotným  postihnutím,
(3)	Európsky sociálny program schválený na zasadnutí Európskej rady v Nice dňa 7., 8. a 9. decembra 2000(7)  ustanovuje, že Európska únia pripraví, najmä počas Európskeho roka ľudí so zdravotným  postihnutím (2003) „všetky kroky určené na vyvolanie širšej integrácie ľudí so zdravotným postihnutím vo všetkých oblastiach života,“
(4)	rok 2003 bude venovať pozornosť 10. výročiu prijatia  Štandardných pravidiel o vytváraní rovnakých príležitostí pre osoby so zdravotným  postihnutím Valným zhromaždením OSN, ktoré umožnili dosiahnutie významného pokroku v prístupe k zdravotnému  postihnutiu v súlade so zásadami ľudských práv,
(5)	toto rozhodnutie rešpektuje základné práva a zachováva zásady uznané najmä v Charte základných práv Európskej únie(8). Toto rozhodnutie sa najmä snaží podporovať používanie zásad nediskriminácie a integrácie ľudí so zdravotným  postihnutím, 
(6)	Európsky parlament, Hospodársky a sociálny výbor a Výbor pre regióny naliehajú, aby spoločenstvo posilnilo svoj prínos k úsiliu členských štátov podporovať rovnosť príležitostí pre ľudí so zdravotným  postihnutím, so zreteľom na ich integráciu do spoločnosti,
(7)	10. mája 2000 komisia prijala oznámenie nazvané „Smerom k bezbariérovej Európe pre ľudí so zdravotným  postihnutím“, v ktorom sa zaväzuje pripraviť a podporovať komplexnú a integrovanú stratégiu na riešenie sociálnych, architektonických a dizajnových bariér, ktoré zbytočne obmedzujú prístup ľuďom so zdravotným  postihnutím pri sociálnych a hospodárskych príležitostiach. Parlament jednomyseľne prijal podobnú rezolúciu,
(8)	všeobecný rámec v prospech rovnakého zaobchádzania v zamestnaní a povolaní ustanovený v smernici 2000/78/ES(1) a akčný program spoločenstva na boj proti diskriminácii na podporu a doplnenie legislatívnych opatrení na úrovni členských štátov a spoločenstva ustanovené v rozhodnutí 2000/750/ES(2) sa zameriavajú na zmenu praxe a postojov mobilizovaním účastníkov a podporovaním výmeny informácií a dobrej praxe,
(9)	keďže vylúčenie z trhu práce ľudí so zdravotným  postihnutím sa nerozlučne spája s problémami v postojoch a nedostatku informácií o zdravotnom  postihnutí, je potrebné zvýšiť spoločenské chápanie práv, potrieb a potenciálu ľudí so zdravotným postihnutím a vyžaduje sa spoločné úsilie zo strany všetkých partnerov na prípravu a podporu toku informácií a výmeny dobrej praxe,
(10)	zvyšovanie povedomia spočíva hlavne v účinnom kroku na úrovni  členských štátov, ktorý by sa mal doplniť spoločne dohodnutým úsilím na úrovni spoločenstva. Európsky rok by mohol slúžiť ako katalyzátor na zvyšovanie povedomia a pri tvorbe impulzov,
(11)	je potrebná zhoda a komplementarita s ostatnými krokmi spoločenstva, najmä s opatreniami na boj proti diskriminácii a sociálnemu vylúčeniu a na podporu ľudských práv, vzdelávania, odbornej prípravy a rovnaké postavenie mužov a žien,  
(12)	spoločné vyhlásenie z 20. júla 2000 umožňuje, aby rozpočtový orgán poskytol stanovisko, či nové návrhy s dopadom na rozpočet sú kompatibilné s finančným rámcom bez akejkoľvek redukcie v existujúcich politikách,
(13)	Dohoda o Európskom hospodárskom priestore (Dohoda EHP) umožňuje užšiu spoluprácu v sociálnej oblasti medzi Európskym spoločenstvom a jeho členskými štátmi na jednej strane a krajinami Európskeho združenia voľného obchodu, ktoré sa zúčastňujú na Európskom hospodárskom priestore (EZVO/EHP) na druhej strane.  Mala by sa zabezpečiť účasť na jednej strane  kandidátskych krajín strednej a východnej Európy v súlade s podmienkami stanovenými v európskych dohodách, v ich dodatkových protokoloch a v rozhodnutiach jednotlivých asociačných rád a na druhej strane účasť Cypru, Malty a Turecka financovanú dodatočnými dotáciami v súlade s postupmi, ktoré sa majú dohodnúť s týmito krajinami,
(14)	finančná referenčná čiastka v zmysle odseku 34 Medziinštitucionálnej dohody zo 6. mája 1999 medzi Európskym parlamentom, radou a komisiou o rozpočtovej disciplíne a zlepšení rozpočtových postupov(3) je zahrnutá v tomto rozhodnutí bez zasahovania do právomocí rozpočtových orgánov tak, ako sú tieto definované v Zmluve,
(15)	keďže ciele navrhovaného kroku zameraného na európskej úrovni na vybudovanie povedomia o právach ľudí so zdravotným  postihnutím nemôžu členské štáty primerane dosiahnuť z dôvodu, inter alia, potreby medzinárodných partnerstiev, nadnárodnej výmeny informácií a šírenia dobrej praxe v celom spoločenstve, a môžu sa preto lepšie dosiahnuť na úrovni spoločenstva, spoločenstvo môže prijať opatrenia v súlade so zásadou subsidiarity, ako je ustanovené v článku 5 Zmluvy.   V súlade so zásadou proporcionality ako je uvedená v tomto článku, toto rozhodnutie nesiaha nad rámec toho, čo je nevyhnutné na dosiahnutie týchto cieľov,
(16)	opatrenia potrebné na uskutočnenie tohto rozhodnutia by sa mali prijať v súlade s rozhodnutím rady  1999/468/ES z 28. júna 1999, ktorým sa ustanovuje postup na uplatňovanie vykonávacích právomocí delegovaných  na komisiu(4),

ROZHODLA TAKTO:

Článok 1
Ustanovenie Európskeho roka ľudí so zdravotným postihnutím
Rok 2003 sa ustanovuje ako „Európsky rok ľudí so zdravotným  postihnutím“.

Článok 2
Ciele
Ciele  Európskeho roka ľudí so zdravotným  postihnutím sú:
(a)	zvýšiť povedomie o právach ľudí so zdravotným  postihnutím, na ochranu proti diskriminácii a na plnohodnotné a  rovnaké využívanie ich práv;
(b)	podporiť úvahy a rozhovory o opatreniach potrebných na podporu rovnosti príležitostí pre ľudí so zdravotným  postihnutím v Európe;
(c)	podporiť výmenu skúseností o dobrej praxi a účinných postupoch navrhnutých na miestnej, národnej a európskej úrovni;
(d)	opätovne posilniť spoluprácu medzi všetkými zainteresovanými stranami, menovite vládou, sociálnymi partnermi, mimovládnymi organizáciami (MVO), sociálnymi službami, súkromným sektorom, komunitami, skupinami dobrovoľníkov, ľuďmi so zdravotným  postihnutím a ich rodinami;
(e)	zlepšiť komunikáciu týkajúcu sa zdravotných  postihnutí a podporovať pozitívny obraz o ľuďoch so zdravotným  postihnutím;
(f)	zvýšiť povedomie o rôznorodosti ľudí so zdravotným  postihnutím a o rôznych druhoch zdravotného postihnutia;
(g)	zvýšiť povedomie o viacnásobnej diskriminácii, ktorej čelia ľudia so zdravotným  postihnutím;
(h)	venovať osobitnú pozornosť povedomiu o právach detí a mladých ľudí so zdravotným  postihnutím na rovnosť vo vzdelávaní tak, aby sa podporovala a povzbudzovala ich úplná integrácia do spoločnosti a aby sa podporoval rozvoj európskej spolupráce medzi tými, ktorí sa profesionálne zúčastňujú  na vzdelávaní detí a mládeže so zdravotným  postihnutím, aby sa zlepšila integrácia žiakov a študentov so špeciálnymi potrebami v riadnych alebo špecializovaných zariadeniach a v národných a európskych výmenných programoch.

Článok 3
Obsah opatrení
1.   Opatrenia navrhnuté na splnenie cieľov ustanovených v článku 2 môžu zahŕňať prípravu alebo zabezpečenie podpory pre:
(a)	stretnutia a podujatia,
(b)	informačné a propagačné kampane v členských štátoch,
(c)	spoluprácu s vysielacími médiami a ostatnými masovokomunikačnými organizáciami,
(d)	prieskumy a štúdie v rozsahu celého spoločenstva.
2.	Podrobnosti o opatreniach, uvedených v  odseku 1, sú vysvetlené v prílohe.

Článok 4
Vykonávanie na úrovni spoločenstva
Komisia zabezpečí vykonávanie  krokov spoločenstva obsiahnutých v tomto rozhodnutí v súlade s prílohou.
Bude viesť pravidelné výmeny názorov so zástupcami ľudí so zdravotným  postihnutím na úrovni spoločenstva o návrhu, realizácii a pokračovaní Európskeho roka ľudí so zdravotným  postihnutím.  Preto komisia sprístupní príslušné informácie pre týchto zástupcov.  Komisia informuje výbor zriadený podľa článku  6(1) o ich stanovisku.

Článok 5
Spolupráca a vykonávanie na národnej úrovni
1.  Každý členský štát je na národnej úrovni zodpovedný za koordináciu a vykonávanie opatrení ustanovených v tomto rozhodnutí vrátane výberu projektov podľa časti B prílohy.
Preto každý členský štát ustanoví alebo menuje národný koordinačný orgán alebo ekvivalentný orgán na organizovanie účasti členského štátu v Európskom roku ľudí so zdravotným  postihnutím. Tento orgán zabezpečí to, že je zástupcom celého radu organizácií zastupujúcich ľudí so zdravotným  postihnutím a ostatných zainteresovaných strán.
2.   Opatrenia vyžadované na určenie globálnych grantov, ktoré sa majú prideliť členským štátom na podporu krokov na národnej, regionálnej a miestnej úrovni, sa prijmú v súlade s postupom uvedenom v článku 6(2).  Globálne granty sa udelia len verejnoprávnym orgánom alebo  orgánom, ktorých poslaním je verejná služba s garanciou členského štátu. 
3.   Postup na využívanie globálnych grantov je predmetom dohody medzi komisiou a  príslušným členským štátom. 
Tento postup podrobne popisuje najmä, v súlade s finančným nariadením z 21. decembra 1977, ktoré sa uplatňuje  na všeobecný rozpočet Európskych spoločenstiev(1):
(a)	opatrenia, ktoré sa majú vykonať,
(b)	kritériá výberu príjemcov,
(c)	podmienky a miery pomoci,
(d)	opatrenia na monitorovanie, hodnotenie a zabezpečenie finančnej kontroly globálneho grantu. 

Článok 6
Výbor
1.	Komisii pomáha výbor (ďalej len „výbor“).
2.	Tam, kde sa uvádza odkaz na tento odsek, uplatňujú sa články 3 a 7 rozhodnutia 1999/468/ES. 
3.	Výbor prijme svoj rokovací poriadok. 

Článok 7
Finančné úpravy
1. Opatrenia, ktoré sú svojou povahou na úrovni celého spoločenstva, ako je popísané v časti A prílohy, sa môžu podporiť do výšky 80% alebo môžu iniciovať zmluvy o verejnom obstarávaní financovaných zo všeobecného rozpočtu Európskych spoločenstiev.
2.  Opatrenia, ktoré sú miestne, regionálne alebo národné, možno s nadnárodným rozmerom, ako je popísané v časti B prílohy, sa môžu spolufinancovať zo všeobecného rozpočtu Európskych spoločenstiev do výšky najviac 50% celkových nákladov.

Článok 8
Žiadosti a výberové postupy
1.  Rozhodnutia o financovaní a spolufinancovaní  opatrení podľa článku 7(1) sa prijmú v súlade s úradným postupom,  uvedeným v článku 6(2). Komisia zabezpečí vyvážené rozdeľovanie medzi rôzne oblasti zahrnutých činností.
 2.  Žiadosti o finančnú pomoc pre opatrenia podľa článku 7(2) sa predložia členským štátom. Na základe stanoviska poskytnutého národnými koordinačnými orgánmi, členské štáty vyberú príjemcov a pridelia finančnú pomoc vybraným žiadateľom v súlade s článkom 5(3).

Článok 9
Zhoda a komplementarita
Komisia v spolupráci s členskými štátmi zabezpečí zhodu opatrení ustanovených v tomto rozhodnutí a ostatnými krokmi a iniciatívami spoločenstva.
Komisia zabezpečí aj to, aby sa vynaložilo primerané úsilie na umožnenie rovnakej účasti ľudí so zdravotným  postihnutím na programoch a iniciatívach spoločenstva.
Zabezpečí aj optimálnu komplementaritu medzi Európskym rokom ľudí so zdravotným  postihnutím a ostatnými existujúcimi iniciatívami a zdrojmi na úrovni spoločenstva, národnými a regionálnymi iniciatívami a zdrojmi, ak tieto môžu prispieť k naplneniu cieľov Európskeho roka ľudí so zdravotným  postihnutím.

Článok 10
Účasť krajín EZVO/EHP, asociovaných krajín strednej a východnej Európy, Cypru, Malty a Turecka
Európsky rok ľudí so zdravotným postihnutím je otvorený pre účasť týchto krajín:
(a)	krajiny EZVO/EHP v súlade s podmienkami stanovenými v Dohode EHP;
(b)	kandidátske krajiny strednej a východnej Európy (krajiny SVE) v súlade s podmienkami stanovenými v európskych dohodách, v ich dodatkových protokoloch a v rozhodnutiach jednotlivých asociačných rád;
(c)	Cyprus, Malta a Turecko, ich účasť sa financuje dotáciami v súlade s postupmi, ktoré sa  dohodnú s týmito krajinami.

Článok 11
Rozpočet
1.  Finančná referenčná čiastka na vykonávanie tohto rozhodnutia sa týmto ustanovuje na 12 miliónov EUR.
2.	Ročné prídely schvaľuje rozpočtový orgán v rámci limitov finančnej perspektívy. 
3.  Kroky zamerané na prípravu otvorenia Európskeho roka ľudí so zdravotným  postihnutím sa môžu financovať od 1. januára 2002.

Článok 12
Medzinárodná spolupráca
V rámci tohto rozhodnutia môže komisia spolupracovať s príslušnými medzinárodnými organizáciami. 

Článok 13
Monitorovanie a hodnotenie
Komisia najneskôr do 31. decembra 2004 predloží Európskemu parlamentu, rade, Hospodárskemu a sociálnemu výboru a Výboru pre regióny správu o vykonávaní, výsledkoch a celkovom zhodnotení opatrení ustanovených v tomto rozhodnutí vrátane posúdenia dlhodobého dosahu opatrení. Komisia zabezpečí prípravu tejto správy vo formátoch dostupných pre ľudí so zdravotným  postihnutím.

Článok 14
Účinnosť
Toto rozhodnutie sa uverejní v Úradnom vestníku Európskych spoločenstiev (Official Journal of the European Communities).
Nadobúda účinnosť dňom jeho uverejnenia.

V Bruseli 3. decembra 2001.

Za radu
predseda
F. VANDENBROUCKE

PRÍLOHA
POVAHA OPATRENÍ UVEDENÝCH V ČLÁNKU 3

A.   Kroky na úrovni spoločenstva
1.	Stretnutia a podujatia:
(a) organizácia stretnutí na úrovni spoločenstva,
(b) organizácia podujatí na zvyšovanie povedomia o právach ľudí so zdravotným  postihnutím vrátane konferencií na otvorenie a ukončenie Európskeho roka ľudí so zdravotným  postihnutím,
2.	Informačné a propagačné kampane zahŕňajúce:
(a)	prípravu loga a hesiel pre Európsky rok ľudí so zdravotným  postihnutím, ktoré sa majú používať v súvislosti s každou s tým súvisiacou aktivitou,
(b)	informačnú kampaň v rozsahu celého spoločenstva,
(c)	výrobu nástrojov a pomôcok dostupných pre ľudí so zdravotným  postihnutím v celom spoločenstve,
(d)	primerané iniciatívy zo strany európskych MVO ľudí so zdravotným  postihnutím pri  šírení informácií o Európskom roku prispôsobených potrebám ľudí najmä so špecifickým alebo  viacnásobným zdravotným  postihnutím, a/alebo ľudí so zdravotným  postihnutím, ktorí čelia viacnásobnej diskriminácii, 
(e)	organizáciu Európskych súťaží zdôrazňujúcich úspechy a skúsenosti týkajúce sa tém Európskeho roka ľudí so zdravotným  postihnutím. 
Komisia zabezpečí, aby sa na príprave hlavných ideí a predstáv pripravených počas informačnej kampane zúčastňovali organizácie ľudí so zdravotným  postihnutím.
3.	Ostatné kroky:
Spolupráca s vysielacími médiami a ostatnými masovokomunikačnými organizáciami ako partnermi pri šírení informácií o Európskom roku ľudí so zdravotným  postihnutím pre používanie nových nástrojov umožňujúcich ľahší prístup k týmto informáciám (ako sú podtitulky pre ľudí so sluchovým postihnutím a popis obrazu pre ľudí so zrakovým postihnutím) a  k ostatným programom, pokiaľ je to možné, a pre zlepšenie komunikácie o ľuďoch so zdravotným  postihnutím.
Prieskumy a štúdie v rozsahu celého spoločenstva vrátane radu otázok zameraných na posúdenie dopadu Európskeho roka ľudí so zdravotným  postihnutím sa majú zahrnúť do prieskumu Eurobarometra a do hodnotiacej správy o účinnosti a dosahu tohto roka. Táto štúdia musí hodnotiť aj úsilie vynaložené na integráciu týchto ľudí do spoločenstva, osobitne prostredníctvom programov, ktoré propagujú nezávislý spôsob života.
4.	Toto financovanie môže byť vo forme:
-	priameho nákupu tovaru a služieb, osobitne v oblasti komunikácie, prostredníctvom  otvorenej, a/alebo užšej výzvy na verejnú súťaž,
-	priameho nákupu služieb konzultantov, pomocou otvorenej, a/alebo užšej výzvy na verejnú súťaž,
-	podpôr pridelených na krytie nákladov osobitných podujatí organizovaných na európskej úrovni, aby sa zdôraznilo a zvýšilo povedomie o Európskom roku ľudí so zdravotným  postihnutím; takéto financovanie nesmie presiahnuť 80%.

B.   Kroky na národnej úrovni
Kroky na miestnej, regionálnej, národnej alebo nadnárodnej úrovni sa môžu kvalifikovať     na financovanie 	z rozpočtu spoločenstva do výšky najviac 50%  nákladov, v závislosti od povahy a obsahu toho, čo sa navrhuje. Toto môže zahŕňať:
1.	podujatia spojené s cieľmi Európskeho roka ľudí so zdravotným  postihnutím, vrátane podujatia na otvorenie tohto roka,
2.	informačné kampane a opatrenia na šírenie iných príkladov dobrej praxe ako sú tie, ktoré sú popísané v časti A(2) tejto prílohy,
3.	organizovanie cien alebo súťaží,
4.	iné prieskumy a štúdie ako sú tie, ktoré sú uvedené v časti A(3).

C.  Kroky, kvôli ktorým sa neposkytuje finančná pomoc z rozpočtu spoločenstva
Spoločenstvo poskytne svoju morálnu podporu vrátane písomného oprávnenia na používanie loga a ostatných materiálov spojených s Európskym rokom ľudí so zdravotným  postihnutím pre iniciatívy, ktoré vykonávajú verejné alebo súkromné organizácie, ak tieto organizácie môžu k spokojnosti komisie preukázať, že tieto iniciatívy sa vykonávajú alebo sa budú vykonávať počas roka 2003 a je pravdepodobné, že významne prispejú k dosiahnutiu jedného alebo viacerých cieľov tohto roka.
Pre realizáciu tohto rozhodnutia komisia môže, na vzájomný úžitok komisie a príjemcov, požiadať o technickú, a/alebo administratívnu pomoc, pokiaľ ide o určenie, prípravu, riadenie, monitoring, audit a kontrolu opatrení ustanovených v článku 3. 
Komisia môže vykonať aj štúdie, organizovať stretnutia expertov, viesť informačné kampane a realizovať publikácie priamo súvisiace s cieľom tohto rozhodnutia.